Bobbejaan net betyds in Daveyton geredElon die bobbejaan is Maandag gevang en Dinsdag in Limpopo vrygelaat. (Foto: Owl Rescue Centre/Facebook) Die bobbejaan wat vir meer as twee weke in Johannesburgse voorstede rondkerjakker het, is Maandag gevang en eindelik naby ŉ trop wilde bobbejane in Limpopo vrygelaat. Elon se vangs het ook net betyds gekom, aangesien honderde inwoners van Daveyton besig was om die straatwyse bobbejaanmannetjie ure lank rond te jaag toe die span van die Owl Rescue Centre daar aangekom het. Brendan Murray, eienaar van die sentrum, sê hy was daagliks op Elon se spoor en het hom deur al die noordelike en oostelike voorstede van Johannesbrug gevolg in ŉ poging om hom te vang. “Saterdag het hy oor die R21 by Pomona beweeg en ons het hom so 18 km ver tot in Bapsfontein gevolg. Bapsfontein is ŉ lekker plaasgebied met baie natuurreservate en ons het gedink hy sal floreer daar,” sê hy. “Ons was egter verkeerd, want teen Sondagoggend het hy omgedraai. Hy het skynbaar nie van die vars lug daar gehou nie,” skerts Murray. Elon is Sondag reguit terug Daveyton toe – ŉ besluit wat hom amper sy lewe gekos het. “Ons kon hom nie Sondag agtervolg nie omdat ons ander diere moes gaan red, so ons het eers Maandag in die gebied inbeweeg. Ons het gehoop dat hy teen dan die gebied sou verlaat en oor die N12 in die rigting van Heidelberg beweeg, maar hy het in Daveyton gebly.” Volgens Murray was honderde inwoners reeds besig om Elon onophoudelik te jaag teen die tyd wat hulle daar kon uitkom. Sommige inwoners het hom uit vrees probeer verjaag, terwyl ander skynbaar gedink het dit is groot pret. “Hy kon nie eens stop om te eet of te drink nie.” Omdat Elon vir die skares gevlug het, was dit veral moeilik om hom te verdoof of selfs in ŉ lokval te vang. Gelukkig vir die span van die sentrum, die veearts dr. Rob Campbell, die Suid-Afrikaanse Polisiediens (SAPD) en die metropolisie is Elon in ŉ gebou in waar hulle hom kon verdoof. Elon het geen beserings tydens die jaagtog opgedoen nie, ondanks die feit dat hy oor doringdraad en allerlei ander struikelblokke moes klouter om van die inwoners weg te kom. “Ons het hom gevoer en hy het omtrent 5 ℓ water opgedrink en hy is nou in goeie gesondheid,” sê Murray. “Hy het ook gelukkig niemand beseer nie. Hy is nog jonk en wou niemand seermaak nie, hy was net op soek na ŉ nuwe huis.” Elon se groot avontuur het die volgende dag tot ŉ einde gekom toe hy na Prime Crew se bewaringsgebied in Vaalwater, Limpopo, geneem is. Hy is in ŉ bergagtige gebied naby ŉ trop wilde bobbejane vrygelaat. “Die trop gaan hom nie dadelik aanvaar nie en dit kan dalk ŉ paar maande neem, maar hopelik sal hy weldra daar sy intrek neem. Anders sal hy maar net aanbeweeg na die volgende trop toe.” Die Owl Rescue Centre het Elon nie met ŉ nasporingstoestel toegerus nie, en Murray hoop dit is die laaste wat hulle van die jong bobbejaan sal sien. Instink om na Joburg te gaan Volgens Murray is dit vir bobbejane soos ŉ instink om in die rigting van Johannesburg te gaan wanneer hulle hul trop vir die eerste keer verlaat. “Normaalweg sal hulle die roete van Broederstroom na Johannesbrug volg om ŉ nuwe trop te soek. Dit is instink om in daardie rigting te beweeg, maar nou is daar ŉ stad in hul pad. Dit gaan hulle wel nie keer nie so dit is nie ongewoon dat bobbejane in Johannesburg beland nie.” Voorstede wat so dig bevolk is soos Johannesburg sŉ, bied boonop die perfekte skuilplek vir bobbejane omdat daar baie meer kos beskikbaar is as wat hulle normaalweg in die natuur sou aantref. “Dit is soos ŉ buffet wat geredelik beskikbaar is en dit raak gemaklik want hulle kan net by mense se kombuise ingaan, hulle yskaste oopmaak en kyk wat is vir middagete.” Dié soort leefstyl hou egter ŉ gevaar vir bobbejane in. Daarom word reddingspanne altyd ontbied om bobbejane uit voorstede te verwyder, selfs al hou hulle geen bedreiging in vir mens en dier nie.